Abel Christmas Davies

Roedd Abel Christmas Davies (25 Rhagfyr 1861 – 18 Mehefin 1914) yn feddyg a chwaraewr rygbi'r undeb a fu'n chware i Gymry Llundain, Llanelli a Chymru.

 Cefndir 
Ganwyd Davies yn Llandysul, Ceredigion yn blentyn i Thomas Crimea Davies, gwerthwr botymau a Mary (née Davies) ei wraig.Yr Archif Genedlaethol. Cyfrifiad 1871, Llandysul, RG10/5547; Ffolio: 78; Tudalen: 8. Cafodd ei addysgu ym Mhrifysgol Cymru, Aberystwyth; Prifysgol De Cymru, Caerdydd a Choleg Prifysgol Llundain lle graddiodd MB ym 1884.

 Gyrfa 
Dechreuodd Davies i chware rygbi tra yn fyfyriwr yn Aberystwyth gan wasanaethu fel capten tîm y coleg. Wedi symud i Brifysgol Llundain daeth yn chwaraewr i dîm Cymru Llundain. Roedd yn rhan o dîm Cymry Llundain bu'n wynebu'r New Zealand Natives oedd ar daith ym mis Chwefror 1889. Er i Gymry Llundain golli o ddau gais i un sgoriodd Davies y cais yn erbyn y Maorïaid. Wrth chwarae i Gymry Llundain dewiswyd Davies i gynrychioli Cymru fel rhan o Bencampwriaeth y Gwledydd Cartref 1889. Chwaraeodd yn erbyn yr Iwerddon ar faes Sant Helen, Abertawe. Collodd Cymru o ddau gais i ddim, yn y gêm gyntaf i'r Iwerddon drechu Cymru gartref. Dyma oedd ei unig ymddangosiad rhyngwladol.

Wedi cymhwyso fel meddyg aeth Davies i gynorthwyo Dr Evans, Llanelli yn ei bractis meddyg teulu ym 1890 a dechreuodd chware rygbi i dîm Llanelli, gan wasanaethu fel capten y tîm ym 1891. Ym 1893 symudodd i Dre-gŵyr i agor ei bractis meddygol ei hun gan aros yno hyd ei farwolaeth.

Ym 1894 etholwyd Davies yn gynghorydd ar ran y Blaid Geidwadol ar Gyngor Plwyf Tre-gŵyr.

 Teulu 
Ym 1893 priododd Davies â Mary Catherine Williams, merch Henry Williams Albion House, Llanelli. Bu iddynt bedwar mab a dwy ferch.

 Marwolaeth 
Bu farw o waedlif yr ymennydd yn Nhre-gŵyr  yn 49 mlwydd oed a chladdwyd ei weddillion ym mynwent Y Bocs Llanelli.

 Cyfeiriadau 

Categori:Chwaraewyr rygbi'r undeb o Gymru
Categori:Genedigaethau 1861
Categori:Marwolaethau 1914
Categori:Chwaraewyr undeb rygbi rhyngwladol Cymru
Categori:Clwb Rygbi Llanelli
Categori:Meddygon o Gymru